Arbeidet med en ny seddelserie starten våren 2014. Da ble det gjennomført en konkurranse om motivet på de nye sedlene.

Utfordringen var å formidle temaet «Havet» på en god måte.

Tirsdag kveld opplyser Norges Bank at de har bestemt seg for hvilke motiver som skal brukes i det videre arbeidet. Forsiden på sedlene vil bli utviklet med utgangspunkt i forsidene fra «Det norske livsrommet» av The Metric System. Utgangspunktet for baksiden av seddelen vil være pikselbildene levert inn fra Snøhetta Design, «Grensenes skjønnhet».

– Forsidene i The Metric Systems forslag er svært godt tilrettelagt for å innarbeide nødvendige sikkerhetselementer. Uttrykket er åpent, lyst og typisk nordisk. Ved å benytte pikselsidene i konkurranseforslaget fra Snøhetta Design som bakside, vil sedlene få både et tradisjonelt og et moderne uttrykk, heter det i begrunnelsen fra Norges Bank.

Hva synes du om den nye 100-lappen? Si din mening nederst i saken

BAKSIDEN: Vinnerutkastet er levert av Snøhetta Design.

Glad og beæret

Partner og designer Are Kleivan i The Metric System er jublende glad over at deres design er valgt ut.

– Det har vært en lang og vanskelig prosess, men vi er veldig glade for å bidra. Vi går til oppgaven med en stor grad av alvor og ærefrykt, sier Kleivan til TV 2 tirsdag kveld.

Gokstadskipet er valgt som motiv fordi det var et havgående skip.

– I bakgrunnen kan man se en X-Bow, som er et meget moderne skipsdesign og en eksportartikkel. Vi har forsøkt å lage en inkluderende seddelserie som hele landet kan ta eierskap til, forklarer Kleivan.

PÅ VEI UT: Den gamle hundrelappen prydes av operasangeren Kirsten Flagstad.

At designet vil bli produsert i et enormt opplag, synes han er ekstra moro.

– Vi brenner for designfaget og har forsøkt å uttrykke nordisk modernitet, sier Kleivan.

Vanskeligere å forfalske

De ferdige sedlene vil kunne se noe annerledes ut enn forslagene som foreligger nå. De nye sedlene vil tidligst bli gitt ut i 2017.

Det er ikke bare hundrelappen som byttes ut. Samtlige sedler skal fornyes, og The Metric System står for forsidedesignen av alle sedlene. Snøhetta Design lager baksidene.

Kommunikasjonsdirektør Hilde Singsaas i Norges Bank sier sedlene byttes ut av sikkerhetshensyn.

– Det er en rivende utvikling på dette feltet, og det er viktig at sedlene ivaretar hensynet til at sedlene skal være et trygt og godt betalingsmiddel. De nye sedlene får enda flere sikkerhetselementer og blir enda vanskeligere å forfalske, sier Singsaas til TV 2.

Juryen som vurderte bidragene, kåret Enzo Fingers designforslag til vinner av kunstnerkonkurransen. Norges Bank gjorde så sine egne vurderinger av bidragene, og kom fram til at juryens andrevalg, signert The Metric Design, og Snøhettas bidrag ville egne seg best på sedlene.

Alle designforslagene kan sees på Norges Banks nettsider.